འཆར་གཞི་སྔོན་སོང་ཐོག་ནས་དོན་གཅོད་ཀྱི་གནས་དབྱུང་གཏོང་བར་ཐབས་ཤེས་འཐེན་དགོས་པ་རེད།བློ་སེང་ལ་དགོས་པ་དེ་སྤེན་ཚེའི་ནོར་འཁྲུལ་ཚབས་ཆེན་ཚང་མས་ཁས་ལེན་ཐུབ་པ་ཞིག་དགོས་ཀྱི་ཡོད་ཀྱང་།སྤེན་ཚེས་གཟབ་གནད་ཀྱིས་ལས་ཀ་བྱས་པས་བློ་སེང་ལ་འཇུ་ས་ཞིག་མ་རེད།དེར་བརྟེན་ཁོང་ཚོ་མི་བཞི་བོས་མཉམ་འབྲེལ་གྱི་གཡོ་ཐབས་སྤྱད་དེ།སྤེན་ཚེའི་སྐྱོན་དང་མ་འཇོན་པར་བགྲང་སར་མི་འགྲོ་བའི་གནད་དོན་ཆུང་ཚགས་ལ་དོ་སྣང་བྱས་ཏེ།ཐ་ན་སྤེན་ཚེ་དང་ཤར་གླིང་ཟླ་སྒྲོན་གཉིས་ཀྱིས་མཉམ་དུ་ཟས་ལ་རོལ་བའི་སྐབས་ཀྱི་སྐད་ཆ་འགའ་ཡང་བློ་སེང་གིས་སྤེན་ཚེའི་ཉེས་སྐྱོན་གྲས་སུ་བརྩིས་ཡོད།དེ་ལས་ཤེས་ཐུབ་པ་ནི།སྤེན་ཚེ་ལ་སྐྱོན་ཞིག་མ་རྙེད་དུས་ཨུ་ཚུགས་ཀྱིས་སྐྱོན་འཚོལ་གྱིན་ཡོད་པ་དེ་རེད།བློ་སེང་ཕུད་རྗེས་སྐལ་རྡོར་དང་དངོས་ཚེ།ཤར་གླིང་ཟླ་སྒྲོན་གསུམ་ལས་སྐལ་རྡོར་རང་འཇགས་དོན་གཅོད་ལ་བསྐོ་སར་མི་འགྲོ།ཟླ་སྒྲོན་ལ་གང་ཐད་ནས་འོས་བབ་མེད་དུས།དངོས་ཚེ་མ་གཏོགས་འགྲོ་ས་མེད།སྤེན་ཚེ་གནས་དབྱུང་ལ་དངོས་ཚེས་རམ་འདེགས་ཧུར་ཐག་བྱས་ཡོད།རྒྱུ་མཚན་ནི་དངོས་ཚེ་ལ་བར་ནས་ཁེ་བཟང་གཉིས་བརྩེགས་རེག་ཡོད་དེ།དངོས་ཚེའི་ནང་མི་ཨ་རི་ལ་ཡོད་པས་ནང་མི་དང་ཁ་བྲལ་མི་དགོས་ལ།ད་དུང་ལས་ཀ་སྒོ་འགྲམ་ནས་རེག་པ་དེ་རེད།